詠菊
作者：魏野
朝代：宋

paragraphs: 榮雖同雨露，晚不怨乾坤。
五色中偏貴，千花後獨尊。
馨非慚黍稷，採合勝蘋蘩。
蛺蝶寒猶至，鷦鷯靜亦存。
味堪資玉鉉，光欲奪金樽。
带霧叢猶密，經霜艷更繁。
砌蟲親有路，梁燕識無門。
薜荔宜求友，茱萸好結婚。
栽培勞婢僕，服食教兒孫。
易把方先哲，難爲繼後昆。
敗莎承亞朵，落葉擁纖根。
雖異皇家瑞，寧孤白帝恩。
延齡仙訣著，應候禮經言。
不與羣芳競，還如我避喧。